
Европейският парламент,
–	като взе предвид предложението на Комисията до Парламента и до Съвета (COM(2024)0050),
–	като взе предвид член 294, параграф 2 и член 207, параграф 2 от Договора за функционирането на Европейския съюз, съгласно които Комисията е внесла предложението в Парламента (C9‑0021/2024),
–	като взе предвид член 294, параграф 3 от Договора за функционирането на Европейския съюз,
–	като взе предвид временното споразумение, одобрено от компетентната комисия съгласно член 74, параграф 4 от своя Правилник за дейността, поетия с писмо от 8 април 2024 г. ангажимент на представителя на Съвета за одобряване на позицията на Парламента в съответствие с член 294, параграф 4 от Договора за функционирането на Европейския съюз,
–	като взе предвид член 59 от своя Правилник за дейността,
–	като взе предвид становището на комисията по земеделие и развитие на селските райони,
–	като взе предвид доклада на комисията по международна търговия (A9-0077/2024),
1.	приема изложената по-долу позиция на първо четене;
2.	приема за сведение изявленията на Комисията, приложени към настоящата резолюция, които ще бъдат публикувани в серия C на Официален вестник на Европейския съюз;
3.	приканва Комисията да се отнесе до него отново, в случай че замени своето предложение с друг текст, внесе или възнамерява да внесе съществени промени в това предложение;
4.	възлага на своя председател да предаде позицията на Парламента съответно на Съвета, на Комисията и на националните парламенти.







P9_TC1-COD(2024)0028
Позиция на Европейския парламент, приета на първо четене на 23 април 2024 г. с оглед на приемането на Регламент (ЕС) 2024/... на Европейския парламент и на Съвета относно временни мерки за либерализиране на търговията, допълващи търговските отстъпки, приложими за украинските продукти съгласно Споразумението за асоцииране между Европейския съюз и Европейската общност за атомна енергия и техните държави членки, от една страна, и Украйна, от друга страна
(Тъй като беше постигнато споразумение между Парламента и Съвета, позицията на Парламента съответства на окончателния законодателен акт, Регламент (ЕС) 2024/1392.)



ПРИЛОЖЕНИЕ КЪМ ЗАКОНОДАТЕЛНАТА РЕЗОЛЮЦИЯ
[bookmark: TextBodyEnd]Изявление на Комисията относно наблюдението на вноса на зърно от Украйна по повод приемането на Регламент (ЕС) 2024/1392
Агресивната война на Русия срещу Украйна прекъсна вече съществуващите вериги на доставки. ЕС предоставя подкрепа на Украйна с цел тя да възстанови нормалните потоци от зърно и други стоки, особено посредством коридорите на солидарността, и да се гарантира, че износът на зърно може да достига местоназначението си, включително по-специално на трети пазари, в подкрепа на световната продоволствена сигурност.
Комисията се ангажира да подкрепя Украйна, като същевременно защитава интереса на производителите на зърно от ЕС и гарантира правилното функциониране на пазара на зърно в ЕС.
Като се има предвид значението на производството на зърно и на пазарите на зърно, Комисията ще обърне особено внимание на наблюдението на вноса на зърно, по-специално на този на пшеница, и най-вече на концентрирането на такъв внос в съседните на Украйна държави членки. При редовния си диалог с Украйна Комисията ще разгледа всички въпроси, чието наличие е установено в рамките на наблюдението. Комисията припомня, че вносът от Украйна може да подлежи на наблюдение съгласно глава IV от Регламент (ЕС) 2015/478 на Европейския парламент и на Съвета от 11 март 2015 г. относно общите правила за внос, който може да бъде под формата на лицензиране на вноса, ако тенденцията при вноса заплашва да причини вреда на производителите от Съюза и ако интересите на Съюза го изискват. В това отношение Комисията ще използва инструментите, с които разполага, когато това е необходимо. Комисията ще продължи да докладва редовно на държавите членки за резултатите от редовния диалог с Украйна.
По отношение на продуктите, обхванати от автономни търговски мерки, Комисията припомня, че в регламента е предвиден също така засилен защитен механизъм. Комисията въведе за първи път тази възможност и е готова да задейства този механизъм в случай на неблагоприятни въздействия върху пазара на една или няколко държави членки, а не само върху пазара на ЕС като цяло. В това отношение Комисията ще използва в пълна степен своите правомощия за целите на задействане ex officio на засиления защитен механизъм по отношение на вноса на пшеница от Украйна. 
Комисията припомня, че през 2022 г. и 2023 г. е приела мерки за подпомагане на европейските земеделски стопани във всички държави членки, и по-специално в съседните на Украйна държави членки.


[bookmark: _GoBack]Изявление на Комисията относно процеса на преразглеждане съгласно член 29 от Споразумението за асоцииране по повод приемането на Регламент (ЕС) 2024/1392
Комисията потвърждава, че веднага след като новите автономни търговски мерки бъдат приети от съзаконодателите, тя ще предприеме необходимите стъпки съгласно член 29 от Споразумението за асоцииране, за да продължи посредством консултации с Украйна процеса на реципрочна либерализация на митата.
Комисията ще осигури активното участие на Европейския парламент и ще го информира за напредъка на тези консултации с Украйна. Комисията ще вземе надлежно предвид евентуалните коментари на Европейския парламент в това отношение.
Комисията припомня, че този начин на работа не представлява прецедент по отношение на клаузи за преразглеждане в което и да е друго споразумение и не се отклонява от член 218 от ДФЕС.
Резултатът от този процес ще осигури икономическа сигурност и стабилност на търговията както за Украйна, така и за ЕС, за земеделските стопани и за предприятията. Това ще бъде важна стъпка и за възстановяването на Украйна и по-нататъшното ѝ интегриране във вътрешния пазар на ЕС като част от бъдещото присъединяване на тази държава към Съюза.

